ዝብል ሕቶ ንኣካያዲ ስራሕ ኤጀንሲ መራኸቢ ሓፋሽ ትግራይ ኣይተ ተሻለ በቀለ ኣቕሪብናሉ። "ናብቶም ዝምልከቶም ማለት ኮሚሽን ፖሊስ ቤኒሻንጉል፣ ፖሊስን ደዊልና መብርሂ ክህቡና ኣይከኣሉን" ክብል መልሲ ሂቡ። እዚ ጉዳይ መንግስቲ ክልል ትግራይ ክፈልጦ ከምዝተገበረን ክትትል ይግበረሉ ከምዘሎን እቲ ኣካያዲ ስራሕ ንቢቢሲ ተዛሪቡ። ክልቲኦም ኣባላት ኤጀንሲ መራኸቢ ሓፋሽ ትግራይ ኣብ ከተማ ኣሶሳ ስለዝተኣሰሩ ቢቢሲ ናብ ሓላፊ መምርሒ ፖሊስ ምምሕዳር'ታ ከተማ ደዊሉ ኣዘራሪብዎ። ዋና ኢንስፔክተር ዖስማን ኦስቢክ ሓደ ጋዜጠኛ ምስ በዓል ሞያ ካሜራ ኣብ ቀይዲ ከምዝርከቡ ብምርግጋጽ፡ "ዝተታሕዝሉ ምኽንያት ናብቲ መድረኽ ከምዝተዓደሙ ዘረጋግጽ ደብዳበ ብዘይምሓዞም'ዩ" ኢሉ። "ካብ ኣዲስ ኣበባ እዮም መጺኦም፤ ብፖለቲካዊ ውድባት ተዓዲምና እዮም ዝብሉ። ይኹን'ምበር 'ብስሩዕ ደብዳበ ከም ዝመጽኡ ኣይንፈልጥን' ዝብል ሓበሬታ እዩ ዘለና። ሕዚ እቲ ጉዳይ ኣብ መስርሕ ምጽራይ እዩ ዝርከብ" ክብል ኣረዲኡ። እቲ መረዳእታ ኣቐዲሙ ካብ ኮሚሽን ፖሊስ ክልል ቤኒሻንጉል ከምዝበጽሖም ዘዘኻኸረ ኢንስፔክተር ዖስማን፡ ክልቲኦም ዝመጽኡሉ ንምርግጋጽ ምስቲ ዝለኣኾም ኣብ ኣዲስ ኣበባ ዘሎ ጨንፈር [ቴለቪዥን ትግራይ] ይዘራረቡ ከምዘለዉ ሓቢሩ። ኣካያዲ ስራሕ ኤጀንሲ መራኸቢ ሓፋሽ ትግራይ ኣይተ ተሻለ ግን "ካብቶም ኣብቲ ክልል ዝርከቡ ፖለቲካዊ ውድባት ብዝበጽሓና መጸዋዕታ መሰረት ኢና ልኢኽናዮም" ክብል ሰራሕተኛታት ትካሉ ከምዝኾኑ ኣረጋጊጹ። ደብዳበ!
